«Nye Turboneger»: - Kiss er barnslig
30. juni spiller begge band spille på den nystartede festivalen i Holmenkollen. Men selv om likhetene mellom de amerikanske tegneserierockerne og de norske deathpunkerne er åpenbare, er ikke Turbonegers nye vokalist så begeistret for sammenligningen. - Vi har nok mer til felles med Alice Cooper. Det morsomme er at vi har spilt inn den nye platen vår i Electric Ladyland-studioet i New York, hvor Kiss i sin tid spilte inn albumene «Alive» og «Alive 2». Forskjellen er at vi ikke later som at dette er en konsertplate, sier Tony Sylvester, tidligere leder av Turbonegers fanklubb i London. BAKGRUNN:Rihanna topper ny Oslo-festival - Jeg synes Kiss er barnslig, ler bassist Thomas Seltzer. - Tenk, i deres alder, å ta på sminke og spille rock. Uverdig, synes Sylvester. Ny singel I dag slipper Turboneger «You Give Me Worms», den første singelen fra albumet «Sexual Harassment», som kommer ut 13. juni. Gruppen har selv en snittalder på snart 40. - Mange dyrker ideen om at hardtrockende band er best på sine første par plater, når de er i tyveårene. Men jeg tror alder og erfaring kan være bra for enhver musiker i enhver sjanger. Du får bedre forståelse for det du driver med, forklarer gitarist Knut Schreiner. Sist Turboneger hadde fem års taushet på platefronten var det på grunn av daværende vokalist Hank von Helvetes heroinproblemer. Comebacket i 2003 var av nær episke proporsjoner, ikke minst i intervjusituasjoner.- Forrige gang vi gjorde comeback var det flere band vi kjente, som The Hives, som ble signet stort internasjonalt. Og vi, eller i hvert fall folk rundt oss, hadde på den tiden en følelse av at det kunne skje med oss også. Nå har vi nok en bedre forståelse av hva slags band vi faktisk er, sier Schreiner. - Nå er vi mer opptatte av å være musikknerder enn av karrieremuligheter, slik vi var i 2003, mener Seltzer. - Da vi lagde vår forrige plate var Turboneger så å si hele livet vårt, og da kan det bli vanskelig å se hva man virkelig er. Vi er jo masse moro, et festband, sier Schreiner. - Har Turboneger blitt et hobbyband? - Her ser du hobbyen vår, sier gitarist og manager Rune Grønn, og viser frem bandets nettside, med en lang liste over store internasjonale festivalkonserter de har booket for månedene som kommer.
I sommer skal Turboneger dele scene med et annet band som liker sminke og salg av dyre fan-effekter: Kiss.